
L E G E

pentru modificarea şi completarea 

titlurilor III şi IV din Codul fiscal


Parlamentul adoptă prezenta lege organică. 

Art.I. – Titlul III din Codul fiscal nr.1415-XIII din 17 decembrie 1997 (Monitorul Oficial al Republicii Moldova, 1998, nr.40-41, art.228; republicat în Monitorul Oficial al Republicii Moldova, 2001, nr.102-103, art.814), cu modificările ulterioare, se modifică şi se completează după cum urmează: 

1. Articolul 93 punctul 11) va avea următorul cuprins: 

"11) Export de servicii – prestare de către persoane juridice şi fizice rezidente ale Republicii Moldova persoanelor juridice şi fizice nerezidente ale Republicii Moldova de servicii al căror loc de livrare nu este Republica Moldova."

2. Articolul 97 se completează cu alineatul (4), cu următorul cuprins: 

"(4) Valoarea impozabilă a livrării impozabile de mărfuri (servicii), efectuate de către un subiect al impunerii,  nu poate fi mai mică decît cheltuielile pentru producerea lor sau decît preţul de procurare al mărfurilor livrate,  sau decît preţul de cost al serviciilor prestate, cu excepţia cazurilor cînd marfa şi-a pierdut calităţile de consum, cu condiţia confirmării acestui fapt de către organele şi serviciile abilitate cu astfel de funcţii."

3. Articolul 101 alineatul (5) se completează în final cu următorul text: "Restituirea T.V.A. se efectuează în contul stingerii datoriilor agenţilor economici (sau ale creditorilor lor) faţă de bugetul de stat, bugetele unităţilor administrativ-teritoriale, bugetul asigurărilor sociale de stat şi în contul stingerii plăţilor administrate de organele vamale, iar în lipsa datoriilor – la contul de decontare al agentului economic."

4. Articolul 102 alineatul (1) se completează în final cu următorul text: "Subiecţilor impunerii, înregistraţi în conformitate cu art.112, li se permite trecerea în cont a sumei T.V.A., achitate sau care urmează a fi achitată furnizorilor,  aferente cheltuielilor efectuate pînă la momentul înregistrării şi legate de procurarea mijloacelor fixe, de construcţia şi reconstrucţia obiectelor cu destinaţie de producţie în agricultură, de crearea şi  întreţinerea plantaţiilor tinere, de creşterea tineretului  animal şi întreţinerea cirezilor."

5. Articolul 111 va avea următorul cuprins:

"Articolul 111. Locul livrării serviciilor

(1) Locul livrării serviciilor se consideră:

a) locul aflării bunurilor imobile –  dacă serviciile sînt legate nemijlocit de aceste bunuri;

b) calea pe care se efectuează transportul, luîndu-se în considerare distanţa parcursă – la prestarea serviciilor de transport;

c) locul prestării efective a serviciilor:

- legate de bunurile mobile tangibile;

- prestate în domeniul culturii, artei, învăţămîntului, culturii fizice sau sportului ori într-un alt domeniu similar de activitate;

- legate de activităţi auxiliare de transport, aşa ca încărcarea, descărcarea, strămutarea;

d) locul utilizării şi posedării serviciului – la darea în arendă a bunurilor mobile tangibile;

e) sediul, iar în cazul în care acesta lipseşte – domiciliul sau reşedinţa beneficiarului următoarelor servicii:

- transmiterea drepturilor de autor, precum şi a drepturilor asupra obiectelor de proprietate industrială;

- servicii de publicitate;

- servicii ale consultanţilor, inginerilor, birourilor de consultanţă, avocaţilor, contabililor şi altele asemenea, precum şi servicii de prelucrare a datelor şi de furnizare a informaţiei;

- servicii de angajare a personalului;

- servicii ale agenţilor care activează în numele şi din contul altor persoane – pentru serviciile enumerate la prezentul punct;

f) locul destinaţiei mărfurilor, expediate după prelucrare – la prelucrarea mărfurilor străine pe teritoriul vamal.

(2) Locul livrării serviciilor care nu au fost enumerate în alin.(1) se consideră sediul persoanei care prestează servicii, iar în cazul în care un asemenea loc lipseşte – domiciliul sau reşedinţa acestuia."

6. La articolul 112:

alineatele (1) şi (2) vor avea următorul cuprins: 

"(1) Subiectul care desfăşoară activitate de întreprinzător, cu excepţia autorităţilor publice, instituţiilor publice, specificate la art.51, şi deţinătorilor patentei de întreprinzător, este obligat să se înregistreze ca contribuabil al T.V.A. dacă el, într-o oricare perioadă de 12 luni consecutive, a efectuat livrări de mărfuri, servicii în sumă ce depăşeşte 200 000 lei, cu excepţia livrărilor scutite de T.V.A. Subiectul este obligat să înştiinţeze oficial Serviciul Fiscal de Stat, completînd formularul respectiv, şi să se înregistreze nu mai tîrziu de ultima zi a lunii în care a avut loc depăşirea. Subiectul se consideră înregistrat din prima zi a lunii următoare celei în care a avut loc depăşirea.

(2) Înregistrarea în calitate de contribuabil al T.V.A. a agenţilor economici ce nu corespund cerinţelor stabilite la alin.(1) nu se efectuează.";

alineatele (3) şi (4) se exclud;

alineatele (5) şi (6) devin alineatele (3) şi (4);

la alineatul (4), cifra "100 000" se înlocuieşte cu cifra "200 000", în ambele cazuri.

7. La articolul 113, alineatele (3) şi (4) vor avea următorul cuprins: 

"(3) Anularea înregistrării contribuabilului T.V.A. intră în vigoare de la data încetării livrărilor impozabile de către subiectul impunerii sau după expirarea lunii în care au fost primite înştiinţarea şi dovezile prevăzute la alin.(2), în dependenţă de faptul ce a avut loc mai înainte. Serviciul Fiscal de Stat este în drept să anuleze de sine stătător înregistrarea contribuabilului T.V.A. în cazul în care:

a) valoarea totală a livrărilor impozabile ale subiectului impunerii într-o oricare perioadă de12 luni consecutive a depăşit plafonul de 200 000 lei;

b) subiectul impunerii nu a prezentat declaraţie privind T.V.A. pentru fiecare perioadă fiscală.

(4) În momentul anulării înregistrării contribuabilului T.V.A., el se consideră ca subiect care a efectuat o livrare impozabilă a stocurilor sale de mărfuri şi a mijloacelor fixe pentru care, la momentul procurării lor, T.V.A. a fost trecută în cont şi trebuie să achite datoria la T.V.A. pentru această livrare, cu excepţia cazurilor prevăzute la art.107. Valoarea impozabilă a livrării respective se consideră valoarea ei de piaţă."

Art.II. – Punctul 6 din nota anexei la Titlul IV din Codul fiscal nr.1053-XIV din 16 iunie 2000 (Monitorul Oficial al Republicii Moldova, 2000, nr.139-140, art.992; republicat în Monitorul Oficial al Republicii Moldova, 2001, nr.102-103, art.814), cu modificările ulterioare, se completează în final cu următorul text: "Prin derogare de la prevederile art.125 din Codul fiscal, în cazul utilizării mărfurilor menţionate în calitate de materie primă pentru producerea şi/sau prelucrarea mărfurilor care nu sînt supuse accizelor sau în calitate de combustibil (carburanţi) în aviaţia civilă, trecerea în cont a sumelor accizelor se efectuează în formă de stingere a restanţelor plătitorului faţă de buget la alte impozite şi taxe, iar în lipsa restanţelor sumele accizelor se transferă la contul de decontare al agentului economic."

